alexandrainst/scandi-wiki huggingface dataset:
Axel Løvenskiold

Carl Axel Løvenskiold (født 13. januar 1912 på Ullern, død 28. september 1980) var en norsk godseier, kunstmaler og politiker (H).

Han ble født inn i Løvenskiold-slekten som sønn av godseier Carl Løvenskiold og hustru Elise Braun. Han var bror til Herman Severin Løvenskiold til Øier og Fensjø. Søsteren Maren Johanne var gift med Jørgen Arthur Mathiesen.

Etter Oslo handelsgymnasium gikk han landbruksskole, og tok deretter sin jordbruksutdannelse i Skottland. I 1937 kjøpte han Ask gods på Ringerike og var også medeier av Ullern gård i Oslo. Løvenskiold debuterte som kunstmaler under Statens Kunstutstilling i 1952, og forfattet dessuten flere lokal- og slektshistoriske skrifter.

Han giftet seg i 1940 med Lucie Paus, datter av grosserer og fabrikkeier Nicolay Nissen Paus og Else Margrethe Paus, som tilhørte fjernt beslektede grener av samme slekt. Ask gods ble etter hvert overdratt til deres sønn Carl Axel Løvenskiold (1942–1991), og siden til sønnesønnen Fredrik Clarin Løvenskiold. En annen sønnesønn, Carl Axel Løvenskiold, overtok i 2009 Overud gård fra Thorvald Løvenskiold. Datteren Ingeborg Elise var gift med Sven Adolf Solberg, direktør i NEBB, som var sønnesønn til Peter Collett Solberg og dattersønn til Halfdan Wilhelmsen.

Løvenskiold hadde en rekke verv i politikk, skogindustri og skogbrukets organisasjoner; blant annet var han formann i Buskerud Høyre 1946–1952, medlem av hovedstyret i Libertas 1956–1960, styremedlem i Follum Fabrikker 1961–1971, styremedlem i Bamble Cellulosefabrikk (1962–), styremedlem i Skogbruksforeningen av 1950 (nå Norskog) 1962–1968, styremedlem i skogforsikringsselskapet Skogbrand og medlem av representantskapet i Morgenbladet.

Portretter av Axel og Lucie Løvenskiold, malt av Ville Aarseth, er på Ask. Det samme er flere andre familieportretter av Lucies forfedre, herunder malerier av Hans Povelsson Paus og Susanne Paus.

Utgivelser 
 Ullern Gårds historie, 1959
 Landmannsliv; 25 år på Ask, 1962
 Thorvald Meyer 1818 - 23. september - 1968, 1968
 Slekten Løvenskiold, 1974 (tegnet stamtre), sammen med Herman L. Løvenskiold
 Slekten Løvenskiold gjennom 300 år i Norge, 1974, også sammen med Herman L. Løvenskiold

Referanser 

Norske godseiere
Norske malere
Norske lokalhistorikere
Høyre-politikere i Buskerud
Personer fra Ringerike kommune
Axel
Smurfenes beste

Smurfenes beste er en samleplate med sang av Geir Børresen, utgitt i 1993. Musikken er opprinnelig skrevet av nederlenderen Vader Abraham (psevdonym for Pierre Kartner) som et spinoff-produkt til den belgiske tegneserien Smurfene.

Sporliste 
 «Smurfesangen»
 «Skal vi smurfe gåter?»
 «Det fin's en smurf i oss alle»
 «Smurfeøl»
 «Smurf-ba-be-ri-ba»
 «Smurfer alle smurfer?»
 «Den syvende smurf i huset»
 «Julefest i Smurfeland»
 «Smurfenes beste Hip-single»
 «Dippedi-da, dippedi-deg»
 «Slipp smurfen i deg fri»
 «Tullesang»
 «Jeg vil finne et sted»
 «Hvordan blir man større?»
 «Alle gode ting er smurf»
 «Diktersmurfen»

Eksterne lenker 
 Smurfenes beste på Rockipedia

Musikkalbum fra 1993
Norske samlealbum
Geir Børresen-album
Salongen

Salongen er et norsk nettidsskrift for filosofi og idéhistorie. Det ble etablert høsten 2009 og presenterer artikler og kommentarer om bøker, forskning og aktuelle debatter på fagfeltet. Salongen fungerer også som en møteplass for fagfolk, studenter og andre med interesse for fagene. 

Salongen ble opprinnelig startet opp med støtte fra fagbokhandelen Akademika, men er i dag økonomisk uavhengig.

Salongen er medlem av Norsk Tidsskriftforening.

Redaksjonen 
Per 2022 besto redaksjonen av:

 Eilif Guldvog Hartvedt (redaktør)
 Hannah Winther (redaktør)
 Henrik Wathne
 Kamilla Østerberg
 Maia Nielsen
 Audun Syltevik
 Peter Johansen
 Fridtjof Elgesem
 Amanda Torsteinsdatter Hersvik
 Anna Karlsson
 Arild Julius Østrem

Tidligere redaktører inkluderer: 

 Solveig Nygaard Selseth
 Vilde Andrea Pettersen
 Hilde Vinje
 Alexander Myklebust
 Svein Henrik Nyhus

Tidligere redaksjonsmedlemmer inkluderer:
Clemet Askheim
Oda Davanger
Isak Lønne Emberland
Bård Hobæk
Hedda Susanne Molland
Bjarne Oppedal
Solveig Nygaard Selseth 
Ane Vestby Øiesvold 
Feroz Mehmood Shah

 Hilde Bondevik
Tore Espedal
Martin Fjeld
 Haakon Flemmen
 Hallvard Fossheim
Lise Gundersen
 Ellen Krefting
Eirik Høyer Leivestad
 Frida Skatvik
 Mariann Solberg
Espen D. Stabell
 Ingrid Grønli Åm

Referanser

Eksterne lenker 
 

Norske nettsteder
Filosofi
Idéhistorie
Norske tidsskrifter
Per Schwenzen

Per Schwenzen (født 3. februar 1899 i Moss, død 4. november 1984 i Pullach ved München) var en norsk kabaretkunstner og manusforfatter.

Liv 
Schwenzen kom til Berlin etter den første verdenskrig. Der ble han i 1920-årene kjent som konferansier, kabaretkunstner og kabaret-forfatter. Han arbeidet blant annet ved Café Größenwahn, Kabarett der Komiker og Wilde Bühne.

Under nasjonalsosialismen skrev han, ofte sammen med andre forfattere, manus for kriminalfilmer og komedier (som 13 stoler med Heinz Rühmann og Hans Moser). Han skrev også skuespill og oversatte verker av norske forfattere.

Etter krigen fortsatte han som manusforfatter uten problemer. En av hans største suksesser kom i 1955 med filmen Ich denke oft an Piroschka med Liselotte Pulver i hovedrollen. Flere av hans manus ble skreddersydd til Hans Albers. Enkelte av filmmanusene ble også gjort om til romaner, hvor Schwenzen hadde ansvar som medforfatter.

I tillegg jobbet Per Schwenzen også som musikalsk librettist og (først og fremst i 1970-årene) som forfatter av hørespill.

Schwenzen var manusforfatter av den kontroversielle adapsjonen Arvingen til Bjørndal av Trygve Gulbranssen Bjørndaltrilogi. I ettertid kritiserte han filmselskapet for behandlingen av filmrettighetene og Gulbranssen selv.

Han var bror av skuespillerne Hjalmar Fries og Harald Schwenzen.

Filmografi

Librettoer 
 Signorina. Musikal. Musikk: Robert Stolz. UA 1955 Nürnberg (Operahus)
 Das Blaue vom Himmel. Musikalsk komedie (sammen med Robert Gilbert og Friedrich Hollaender). Musikk: Friedrich Hollaender. UA 1959 Nürnberg (Operahus)

Referanser

Eksterne lenker 
 

Norske forfattere
Manusforfattere
Norske hørespillforfattere
Das Erbe von Björndal
Personer fra Moss kommune
Kaupang

Kaupang  er et norsk stedsnavn som fra begynnelsen betydde handelsplass. (Sammenlign med det svenske ordet köping og det finske ordet kaupunki som betyr «by»).

Flere gamle steder i Norge er blitt kalt Kaupang, men vanligvis menes Kaupangen i Skiringssal i Vestfold som er den eldste daterte bydannelsen i Norge. Omfattende arkeologiske undersøkelser har kunnet fastslå at den tidlige handelsbyen lå her. Skiringssal var av stor betydning i vikingtiden og kan sammenlignes med Birka i Uppland og Hedeby i Schleswig-Holstein.

Andre eldre norske byer med navnet er Kaupanger i Sogn og Fjordane, berømt for sin stavkirke. Blant en rekke andre norske stedsnavn som viser tilbake til gamle handelsplasser, er Kopervik på Karmøy og Koppangen i Troms.

Kaupangen i Trønderheimen (også kjent som «Kaupangen i Nidaros») var opprinnelsen til dagens Trondheim. Navneformen tilsvares av svensk köping som i Köping på Öland, en viktig handelsplass i vikingtiden. På dansk ses -købing som i Ringkøbing og på engelsk Chipping som i Chipping Barnet og Chipping Norton.

Referanser

Se også 
 Kaupangbegrepet (avsnitt under bydannelse)
 Kaupangen i Skiringssal

Eksterne lenker 
 Vikingbyen Kaupang

Bosetninger i Norge
Arkeologi i Norge
Vikingtiden i Norge
Jyske Bank Boxen

Jyske Bank Boxen (tidligere MCH Multiarena) er en innendørs arena i Herning i Danmark, og er en del av Messecenter Herning.

Arenaen ble utviklet for å håndtere et bredt spekter av arrangementer, blant annet basketball, volleyball, håndball og turn, samt konserter, shows og annen underholdning. Arenaen har seter til  tilskuere avhengig av arrangementet.

1. oktober 2010 ble navnerettighetene til arenaen kjøpt av det danske finanskonsernet Jyske Bank.

Arenaen ble åpnet 20. oktober 2010 med en konsert av Lady Gaga. Blant andre artister som er har opptrått i arenaen er Prince, Linkin Park, Elton John, Kylie Minogue, James Last, Helene Fischer, Metallica og Roger Waters. Fra 7.-19. desember 2010 ble sluttspillkampene i Håndball-EM 2010 for kvinner spilt i arenaen. I mai 2018 ble arenaen brukt til en gruppe og to kvartfinaler under Ishockey-VM 2018. I januar 2019 ble arenaen brukt under Håndball-VM 2019 for menn i arenaen.

Referanser

Eksterne lenker 
 MCH Messecenter Hernings hjemmeside

Idrettsanlegg i Danmark
Sport i Herning
Byggverk i Herning
Håndball-EM 2014 for menn
Håndball-EM 2010 for kvinner
Håndball-VM 2015 for kvinner
Taxi (amerikansk TV-serie)

Taxi er en amerikansk komiserie som gikk på amerikansk TV fra 1978 til 1983. Handlingen var lagt til et drosjeselskap i New York som ble drevet av den litt spydige og gretne Louie. De ledene rollen ble spilt av Danny DeVito, Judd Hirsch, Jeff Conaway, Marilu Henner, Tony Danza, Randall Carver, Christopher Lloyd, Carol Kane og Andy Kaufman. Serien ble vist på ABC i perioden 1978–82 og på NBC fra 1982 til 1983.

Taxi ble tre ganger belønnet med Emmy-prisen for beste komiserie. I tillegg vant den en Golden Globe for beste TV-serie.

Den er ikke så kjent i Norge, men ble sendt på TVNorge fra 1997.

Om serien
Taxi var på sitt mest populære i USA i de to første sesongene. Serien lå da på henholdsvis 10. og 13.-plass over de mest sette seriene og hadde rundt 18 millioner seere ukentlig. Etter 1980 dalte dens popularitet en del.

Referanser

Eksterne lenker
 

Komiserier fra USA
TV-serier fra 1970-årene, fra USA
TV-serier fra 1980-årene, fra USA
Emmy-prisen for beste TV-program
Golden Globe for beste TV-program
TV-produksjoner på ABC
TV-produksjoner på NBC
Airborne/Going Down EP

Airborne/Going Down EP er en musikk-EP med Jaga Jazzist, utgitt i 2001.

Sporliste

 «Airborne» (Edit)
 «Clean Up – Go Home» (Previously Unreleased)
 «Going Down» (The Phoney Fred & Lov remix)
 «Tri Star» (Previously Unreleased)
 «Going Down» (Spillejobb remix av Kim Hjorthøy)

EP-plater fra 2001
Norske EP-plater
Jaga Jazzist-album
Buskerud Høyre

Buskerud Høyre er partiet Høyres fylkesorganisasjon i Buskerud. Buskerud Høyre ledes fra 2014 av Kristin Ørmen Johnsen, med Iselin Haugo og Helge Evju som nestledere. Morten Sandes er ansatt som fylkessekretær. Leder i Buskerud Unge Høyre, stiftet den 31. august 1937, er Syed Wali Haider Gilani.

Høyre har 13 representanter i Buskerud fylkesting, der Rune Kjølstad er gruppeleder.

Høyre har ordføreren i Drammen, Flesberg, Hol, Hole, Hurum, Lier, Nes, Røyken og Øvre Eiker kommuner, og varaordføreren i Drammen, Hol, Hole, Kongsberg, Krødsherad, Ringerike, Rollag, Øvre Eiker og Ål.

Trond Helleland og Kristin Ørmen Johnsen er Buskerud Høyres stortingsrepresentanter i perioden 2017-2021. 

Fylkesorganisasjonen ble etablert som Buskerud Amts Grundlovsforening den 14. februar 1884 med sakfører Ole Larsen Skattebøl fra Hallingdal som første formann. I 1984 hadde Buskerud Høyre over 12 000 medlemmer, hvorav 1 800 var medlemmer av Unge Høyre. Den 1. januar 2010 hadde Buskerud Høyre 20 lokalforeninger med tilsammen 2 397 registrerte medlemmer.

Ledere etter 1945 
Kristin Ørmen Johnsen 2014–d.d.
Morten Eriksrød 2008–2014
Anders B. Werp 1998–2008
Trond Helleland 1990–1998
Arild Hiim 1978–1990
Gunnar Johnsen 1970–1978
Odd Belgau 1968–1970
Ola T. Ruud 1962–1968
Andres Olsen Vinna 1955–1962
Olaf Knudson 1952–1954
Axel Løvenskiold 1946–1952

Stortingsrepresentanter 
Innvalgt for Høyre fra Buskerud stortingsvalgkrets (etablert i 1953):

 Bernt Ingvaldsen (1954–1973)
 Olaf Knudson (1954–1977)
 Gunnar Johnsen (1973–1977)
 Mona Røkke (1977–1989)
 Hans E. Strand (1977–1985)
 Hallgrim Berg (1985–1997)
 Arild Hiim (1989–1997)
 Trond Helleland (1997–)
 Beate Heieren Hundhammer (2001–2005)
 Anders B. Werp (2009–2017)
 Kristin Ørmen Johnsen (2013–)

Referanser

Eksterne lenker 
 Buskerud Høyre

Høyres fylkesorganisasjoner
Politikk i Viken
Politiske partier etablert i 1884
Øvre Schlesien

Øvre Schlesien (tysk Oberschlesien, polsk Górny Śląsk) er et historisk  landskap ved øvre Oder i det sørøstlige Schlesien. Etter andre verdenskrig ble størsteparten av Øvre Schlesien en del av Polen.

Større byer er Opole (tysk: Oppeln), Katowice (tysk: Kattowitz), Gliwice (tysk: Gleiwitz) og Bytom (tysk: Beuthen). 

Området var polsk fra 990 til 1178, da det fikk uavhengighet. Fra 1348  ble det en del av Böhmen, deretter Østerrike-Ungarn. Preussen som erobret området i 1742, og det var deretter en del av Tyskland fra 1870 til 1921, da det ble delt mellom Tyskland, Polen og Tsjekkoslovakia. Etter 1945, etter fordrivelsen av tyskere, ble størstedelen av området overtatt av Polen, mens den sørlige delen ble igjen en del av Tsjekkoslovakia (fra 1993: Tsjekkia). Øvre Schlesien er i dag delt mellom Schlesiske voivodskap (Polen), Opole voivodskap (Polen) og Mähren-Schlesien (Tsjekkia).

Se også 
 Nedre Schlesien

Eksterne lenker 
 

Polens geografi
Tysklands geografi
Leve Patagonia (album)

Leve Patagonia er et musikkalbum med Ketil Bjørnstad, utgitt i 1978.

Sporliste

CD 1
 «Leve Patagonia»
 «Skuddet på Tjuveholmen»
 «Justisminister Almar Sørenssens samba»
 «Sommernatt ved fjorden» (sang: Ellen Westberg Andersen)
 «En dag i hans liv»
 «Odas sang» (sang: Lill Lindfors)
 «Dyr og indianere»
 «Jensines sommersang»
 «Med hilsen fra Schjander»
 «Grønnegate 19»
 «Natt i Paris»
 «Henrik Ibsens triste natt» (sang: Jahn Teigen) 
 «Dagen derpå»
 «Saihuekis datter (sang: Radka Toneff)
 «Fengsel og fortvilelse»

CD 2
 «Fy faen, det er morgen»
 «Det er ikke så langt til Sør-Amerika»
 «Slike drømmer om hus»
 «Promenade»
 «Dueslaget»
 «Et hvitt aeroplan»
 «Dampskipet Melchior»
 «På et blått rom i Vika»
 «Kelner Hans» (sang: Alf Cranner)
 «Kristianias gater»
 «Samba på dødsleiet»
 «Jappes blues»
 «Jeg ble sytten år mens jeg så»
 «Saihuekis samba»
 «Sang for Patagonia»

Eksterne lenker   
 

Musikkalbum fra 1978
Ketil Bjørnstad-album
Ytre Melværsund bru

Ytre Melværsund bru er en bjelkebro på fylkesvei 5663 over Ytre Melværsundet fra Søre Guriøyna til øya Melværet i Askvoll kommune. Brua er 317 meter lang.

Ytre Melværsund bru har bare ett kjørefelt, men den har to møteplasser på brua.

Brua fikk sammen med fylkesveien Vakre vegers pris 2006.

Se også 
 Guriøyna bru
 Indre Melværsund bru
 Liste over broer i Norge
 Liste over broer i Norge etter lengde

Referanser

Eksterne lenker 
 Bilde av brua sett fra sørvest.

Veibroer i Vestland
Bjelkebroer
Veier i Askvoll
Indre Melværsund bru

Indre Melværsund bru er en bjelkebro over Indre Melværsund fra øya Melværet til Værøyna på fylkesvei 5663. Brua er 234 meter lang.

Indre Melværsund bru har bare ett kjørefelt, men den har møteplass på brua.

Brua fikk sammen med fylkesveien Vakre vegers pris 2006.

Se også 
 Ytre Melværsund bru
 Liste over broer i Norge
 Liste over broer i Norge etter lengde

Referanser

Eksterne lenker 
 Bilde av brua sett fra sør.
 Bilde av brua sett fra øst (Høgkletten).

Veibroer i Vestland
Bjelkebroer
Veier i Askvoll
SIPRNet

Secret Internet Protocol Router Network (SIPRNet) er en sammenkobling av datanettverk for USAs utenriksdepartement og forsvarsdepartement. Dette amerikanske regjeringsnettet fungerer som transport innen et lukket intranett av materiale særlig fra disse etaters utenriksposteringer, særlig for den slags som ikke skal offentliggjøres eller transporteres i offentlig mer alment tilgjengelige systemer. Det fungerer som transportør av dokumenter, e-poster og lignende, og er således å betrakte som en lukket versjon av det sivile internettet.

Materialet er gradert opp til og inklusive det amerikanske graderingsnivå «SECRET»/hemmelig. Materiale som er høyere sekretessgradert enn dette transporteres på et annet system, Joint Worldwide Intelligence Communications System.

Arbeidet med oppbyggingen av SIPRNet begynte i 1991 på oppdrag av Pentagon.

Referanser

Eksterne lenker 
 DISA 
 Secret Internet Protocol Router Network (SIPRNET) by the Federation of American Scientists' Intelligence Resource Program (FAS)
 Using the SIPRNET – Guide to using the SIPRNet  (fra rjhresearch.com)

Datanett
Datasikkerhet
Etableringer i 1991
Tina & Bettina – The Movie

Tina & Bettina – The Movie er en norsk spillefilm med premiere 7. september 2012. Filmen er basert på Tina og Bettinas videoblogg, kjent fra Torsdag kveld fra Nydalen.

Rolleliste
 Odd-Magnus Williamson
 Henrik Thodesen
 Triana Iglesias
 Else Kåss Furuseth
 Ingar Helge Gimle
 Trine Wiggen
 Nils Jørgen Kaalstad
 Mari Maurstad
 Björn Gustafsson
 Kevin Vågenes
 Minken Fosheim

Referanser

Eksterne lenker
 
 

Filmer fra 2012
Norske filmer fra 2010-årene
Norske filmkomedier
Norskspråklige filmer
Filmer lagt til skolemiljø
Bakke Mølle

Bakke Mølle var en bedrift beliggende ved Akerselva i Nydalen i Oslo, et par hundre meter sør for dagens Gullhaug bru.

Den første mølla på Bakke gård ble anlagt i 1811, av Hans Nielsen Hauge som nettopp var sluppet ut av fengsel etter sin «ulovlige» predikantvirksomhet. Han hadde nettopp fått Bakkehaugen gård (beliggende lenger vest) fra sin bror og fikk bygget demning og mølle, med møllehjul og «4 stene og en Grynsten». Han gjorde det godt økonomisk, og kunne i nødsårene fram mot 1814 drive gratisbespisning for fattige på Bakke. Han eide Bakke Mølle til han solgte i 1824.

Straks etter ble både demning og mølle tatt av flom. Anlegget ble gjenoppbygget og skiftet eier. I et par generasjoner var det hos firmaet Peter Larsen & Co. Bakke Mølle var en sentral bedrift i Nydalen, og i en periode på 1800-tallet sto Bakke Mølle i fellesskap med Nydalens Compagnie og Christiania Spigerverk for driften av den bruksskolen som ble drevet for arbeiderungene i dalen. 

Mølla brant to ganger, i 1900 og i 1924. Begge ganger ble den gjenreist i ny og forbedret utgave. Den ble til slutt overtatt av Bjølsen Valsemølle.

Men Bjølsen drev også Nedre Foss mølle, og mente etter hvert at drift av tre møller langs Akerselva var for lite rasjonelt, to måtte holde. I 1942 ble derfor Bakke Mølle på nytt budt fram for salg. 

Etter hvert som Spigerverket hadde bygget ut i Nydalen hadde Bakke Mølles 15 mål store tomt blitt liggende som en «tarm» inn i verkets anlegg. Bakke Mølle omfattet dessuten eiendomsretten til halvdelen av vannfallene ved broen. Og selve mølla var en 5-etasjes bygning med en grunnflate på 4000 kvadratmeter. Det gjorde at verket fant det interessant å ta over.

Spigerverket kjøpte Bakke Mølle for 400 000 kroner, og tok de to nederste etasjene i bruk som materiallager. De tre øverste ble først brukt som sesonglager for redskap, og som midlertidig lagerplass for maskiner og deler ved store ombygginger i 1946-1953. Senere ble det kontorer for andre deler av Spigerverkskonsernet: Bremanger Smelteverk, varmegropselskapet og rasjonaliseringsavdelingen.

Da Spigerverket trappet ned i Nydalen ble lokalene overtatt av andre. I dag har Oslo kommune, Bydel Nordre Aker kontorer i Bakke Mølle-bygget. Gateadressen er Nydalsveien 21.

Referanser 
<div class="references-small">

Kilder 
 Edgar B. Schieldrops: Christiania Spigerverk 1853 – 1961.  Side 321 – 322. Grøndahl & Søn Boktrykkeri. Oslo 1961

Eksterne lenker 
 
 

Oslos historie
Næringsliv i Oslo
Akerselva
Etableringer i 1811
1811 i Norge
Kulturminner i bydel Nordre Aker
Nydalen
1800-tallet i Oslo
Møller
Harald Reitan

Harald Reitan (født 19. januar 1950 i Ålen i Sør-Trøndelag) er journalist og programleder i NRK. 

I perioden 2000-2005 var han leder for naturredaksjonen i NRK, med ansvar for TV-programmet Ut i naturen og radioprogrammet Naturens verden. Han sto for oppstarten av hageserien på TV, Grønn glede, som er inne i sin 14. sesong (2015). 

I 2006-2015 var han leder for Perspektiv-redaksjonen som produserte arkivbaserte TV-dokumentarer. Redaksjonen har vunnet den norske TV-prisen Gullruten to ganger; for serien Tilbake til 70-tallet i 2009 og Overeksponert i 2012. Perspektiv-redaksjonen har laget serier som Tilbake til 60-tallet, Og nå: Reklame!, Kjære dagbok, En sterk historie, Ibsens dramatiske kvinner, Alt var bedre før, Bykjærlighet, Okkupert hverdag, NRK-jubileumsserien Med lisens til å sende og enkeltdokumentarene Pionertida i NRK Fjernsynet, Historien om en øy (Utøya) og Willochs historie. 

Harald Reitan har i samarbeid med Meteorologisk institutt gitt ut boka Været i Norge 1995-2005. Er i dag radioprogramleder, i P1+.

Referanser

Eksterne lenker 
 

NRK-journalister
Personer fra Holtålen kommune
Mine dager i Paris

Mine dager i Paris er et musikkalbum med Ketil Bjørnstad, utgitt i 1984.

Sporliste

 «Mine dager i Paris»
 «Bonjour nuit»
 «Grace»
 «Montparnasse»
 «Yves Klein i elven, på ryggen, under broene»
 «Boulevard»
 «Tango Sorbonne»
 «Fra artaud til Pharamond og ut»
 «Mine dager i Paris» (pianosolo)

Eksterne lenker 

Musikkalbum fra 1984
Ketil Bjørnstad-album
Ghulam Abbas (ungdomsarbeider)

Ghulam Abbas (født 1977) er ungdomsarbeider og lagleder for Furuset Fotballs A-lag. Abbas er tidligere dømt for hvitvasking og mafiavirksomhet. Han var en av flere lederskikkelser i den kriminelle B-gjengen.

Tidlig liv
I et intervju med Dagbladet fortalte Abbas at hans personlighet endret seg da hans venn ble myrdet av en rasist på Lindeberg senter i 1995. Før dette drapet hadde Abbas opplevd rasistisk mobbing i årevis, og Abbas bemerket at han og andre pakistanere måtte holde sammen for å unngå å få juling.

Furuset-episoden 
I mars 2007 ble Abbas skutt utenfor sitt hjem på Granstangen på Furuset. Young Guns medlemmet Alex Ruiz Fuica, som selv ble skutt på Aker Brygge i 2006, ble dømt til 11 års fengsel for drapsforsøket på Abbas.

Dom for mafiavirksomhet 
I februar 2009 ble Abbas og flere av hans brødre dømt til flere års fengsel for organisert kriminalitet. Både Ghulam Abbas og hans bror Zahid eide leiligheter og eiendommer i boligkomplekset Sports Park i Natal i Brasil, uten at det var registrert i den brasilianske sentralbanken pengeoverføringer i en slik størrelsesorden at eiendommene kunne kjøpes på lovlig vis. Retten besluttet at de to leilighetene i Brasil skulle inndras.

Ungdomsarbeider 
Abbas ble løslatt i 2010, og arbeider i dag som ungdomsarbeider.

Referanser 

Personer tilknyttet B-gjengen
Nordmenn dømt for lovbrudd
Alex Fuica

Alex Eduardo Ruiz Fuica (født 1979) er et norsk-chilensk medlem/tidligere leder av den kriminelle gjengen Young Guns. 

Fuica var én av to som i august 2006 ble skutt av medlemmer av den rivaliserende B-gjengen på Aker Brygge.

Han ble i Oslo tingrett høsten 2008 frifunnet for et mye omtalt drapsforsøk på Furuset.

3. august 2008, på kvelden i Norway Cup-uken, åpnet Fuiz ild mot ledere av den rivaliserende B-gjengen mellom Oslo Plaza og Oslo Spektrum i Oslo sentrum. Gjerningsmannen avfyrte fem-seks skudd. Politiet fikk opptak fra overvåkingskameraer som viste voksne og barn som prøvde å gjemme seg bak biler og betongkanter eller som flyktet fra skuddsalvene. 

I 2009 ble han dømt for drapsforsøk på B-gjeng-lederen Ghulam Abbas i Rasool-familien. Hendelsen fant sted utenfor familiehjemmet til Rasool på Granstangen på Furuset. Også en venn av Abbas ble skutt under hendelsen. Han ble truffet i munnen, men ingen av de to mistet livet. Fuiz ble dømt til elleve års fengsel for drapsforsøk. Høyesterett skjerpet straffen til 12 års fengsel.

Fuiz var sjåfør for Mohammed Javed da sistnevnte ble skutt i hodet og bilen påtent i Oslo i 2009. Fuiz utpekte Stig Millehaugen som gjerningsmannen, og var senere kronvitne i saken.

Referanser

Eksterne lenker 
 Intervju med TV2-nyhetene

Nordmenn dømt for lovbrudd
Personer tilknyttet Young Guns